U MUP-u je jučer obavljen razgovor s Marijanom Barišićem. To nije osoba istog imena, nestala 2008.

Luka Bojović osim dvije hrvatske putovnice imao je i litavsku , na ime i Tomas Dragin. On i trojka - Petrić, Milisavljavić i Mijanović -imali su putovnice na imena Damir Ignjatović, Goran Ljubišić i Marijan Barišić.

Sliku o dugoj povijesti izdavanja lažnih putovnica u našim krajevima dao je svojedobno Božidar Spasić, dugogodišnji šef odjela specijalnih inozemnih akcija u jugoslavenskom SDB-u.

Iskustva SDB-a

- Mi smo našim kriminalcima izdavali krivotvorene putovnice i olakšavali im odlaske u inozemtvo, gdje su se bavili svojim poslovima. Onda su, puni deviza, dolazili u Beograd i trošili. Ovdje nisu imali potrebe baviti se kriminalom - objasnio je Spasić. Nakon izbijanja rata, službe u novonastalim državama oslanjale su se na iskustva stečena radom u SDB-u.

Veselin Vukotić Vesko, tada 47-godišnji Nikšićanin, 2006. godine, nakon 16 godina bijega, uhićen je u Madridu. Kod njega je pronađena hrvatska putovnicu na ime Ludvig Bulić. Darko Šarić, kojeg povezuju s ubojstvom Ive Pukanića, te Bojovićev kum Cvetko Simić imali su originalne putovnice i osobne izdane u konzulatu RH u BiH. Član zemunskog klana Sretko Kalinić osobno je u kolovozu 2006. na šalteru policije u Petrinjskoj preuzeo isprave na ime Drage Cesara. Lažne isprave “sredio” mu je Cvetko Simić, koji je vjerojatno surađivao sa službama u cijeloj regiji. Kaliniću je lažnu putovnicu na ime Milivoj Mandić preko Simića za 26.000 eura nabavio u konzulatu u BiH.

Ono što je u daljnjoj istrazi bitno ustanoviti jest jesu li ‘zemunci’ uhićeni u Španjolskoj lažni identitet imali na originalnim ili krivotvorenim obrascima. Ako je na originalnom obrascu, vrlo brzo bi se moglo utvrditi koji referent ih je izdao.

Mostarski kontingent

Lažni identitet imali su i Milorad Ulemek Legija, Zvezdan Jovanović, Andrija Drašković, ali i Hrvoje Petrač, Ico Mateković... Lažni identitet na originalnom obrascu putovnice imao je i Ante Gotovina, koji je uz lažni idenitet Kristijan Horvat imao i lažni idenitet preminulog Stjepana Seničića.

Oko 900 putovnica iz tzv. mostarskog kontingenta, koje su nestale krajem 90-ih, već odavno nije u uporabi jer su sve one u sustavu Inerpola. Dakle, MUP mora ustanoviti kako su ih ‘zemunci’ nabavili.